Qashqadaryoda sug‘oriladigan yerlar lazer yordamida tekislanadi

Qarshi shahrida “Sug‘oriladigan yerlarni lazerli texnologiyalar yordamida tekislash” mavzusida ko‘rgazmali seminar bo‘lib o‘tdi. Bu haqda O‘zA xabar bermoqda.

 Foto © andqxi.uz
Tadbir BMT Taraqqiyot dasturining “O‘zbekistonda iqlim bilan bog‘liq xavflarni boshqarish” loyihasi va Global ekologik jamg‘armasining kichik grantlar dasturi hamkorligida tashkil etildi. Unda soha vakillari, fermer xo‘jaliklari rahbarlari ishtirok etdi.
BMT Taraqqiyot dasturi loyihasining guruh rahbari Po‘latxon Umarovning aytishicha, amaliyotda ekin ekiladigan maydon yuzasini an’anaviy texnikalar bilan mukammal tekislashning imkoni yo‘q. Bu esa, suv taqchil hududlarda jiddiy muammo keltirib chiqaradi. Dunyo tajribasida keng foydalaniladigan lazerli qurilmalar esa bu borada samarali natija beradi. Ushbu qurilma avtomatik tarzda ishlaydi va bu haydovchiga hech qanday noqulaylik tug‘dirmaydi.
Tadbirda ishtirokchilarga sug‘oriladigan yerlarni tekislashda lazerli uskuna va uni qo‘llash, iqlim o‘zgarishlari sharoitida yer, suv resurslari mahsuldorligini oshirishda mazkur texnologiyaning afzalliklari haqida qo‘shimcha ma’lumotlar berildi.
Seminarning amaliy qismi Boshoqli don ekinlari seleksiyasi va urug‘chiligi ilmiy-tadqiqot institutining Qarshi tumanidagi tajriba maydonida tashkil etilib, lazerli qurilmaning ishlash jarayoni namoyish qilindi.